CELEX: 32017R1980
Language: lt
Date: 2017-10-31 00:00:00
Title: 2017 m. spalio 31 d. Komisijos reglamentas (ES) 2017/1980, kuriuo dėl paralyžiuojančių kiaukutinių nuodų nustatymo metodo iš dalies keičiamas Reglamento (EB) Nr. 2074/2005 III priedas (Tekstas svarbus EEE. )

1.11.2017   
            
            
               LT
            
            
               Europos Sąjungos oficialusis leidinys
            
            
               L 285/8
            
         KOMISIJOS REGLAMENTAS (ES) 2017/1980
   2017 m. spalio 31 d.
   kuriuo dėl paralyžiuojančių kiaukutinių nuodų nustatymo metodo iš dalies keičiamas Reglamento (EB) Nr. 2074/2005 III priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 11 straipsnio 4 punktą,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 18 straipsnio 13 dalies a punktą,
   kadangi:
   
               (1)
            
            
               Reglamentu (EB) Nr. 854/2004 nustatytos specialiosios gyvūninės kilmės produktų, skirtų vartoti žmonėms, oficialios kontrolės taisyklės, o Reglamentu (EB) Nr. 853/2004 – konkretūs gyvūninių kilmės maisto produktų higienos reikalavimai. Komisijos reglamento (EB) Nr. 2074/2005 (3) III priede nustatytos tiems reglamentams skirtos įgyvendinimo priemonės dėl pripažintų jūrinių biotoksinų tyrimo metodų;
            
         
               (2)
            
            
               Reglamento (EB) Nr. 2074/2005 III priedo I skyriaus 2 punkte nustatyta, kad, jei paralyžiuojančių kiaukutinių nuodų (PSP) nustatymo metodo rezultatai užginčijami, pamatinis metodas yra biologinis tyrimo metodas;
            
         
               (3)
            
            
               per 36-tą Maisto kodekso komiteto sesiją dėl analizės metodų ir mėginių ėmimo (vykusią 2015 m. vasario 23–27 d. Vengrijoje, Budapešte) (4) buvo patvirtinta, kad toliau bus taikomas biologinis tyrimo metodas, nurodytas Kodekso I-8.6.2 skirsnyje (IV tipo) (5);
            
         
               (4)
            
            
               visi Kodekso metodai, įskaitant IV tipo metodus, gali būti naudojami kontrolės, patikrinimo ir reguliavimo tikslu (analizės metodų nustatymo principai), o šalims pritarus, ir ginčų sprendimo tikslu (Ginčų dėl analizės (tyrimų) rezultatų sprendimo gairės (CAC/GL 70–2009)), bet ne kaip pamatinis metodas;
            
         
               (5)
            
            
               kadangi IV tipo metodas negali būti naudojamas kaip pamatinis metodas, būtina dabartines Sąjungos taisykles suderinti su tarptautiniais standartais;
            
         
               (6)
            
            
               atsižvelgiant į tai, kad vadinamasis Lawrence'o metodas, paskelbtas kaip AOAC oficialus metodas 2005.06 (Paralytic Shellfish Poisoning Toxins in Shellfish), šiuo metu naudojamas paralyžiuojančių kiaukutinių nuodų (PSP) kiekiui valgomose moliuskų dalyse nustatyti, tikslinga šį metodą naudoti kaip pamatinį šių toksinų nustatymo metodą;
            
         
               (7)
            
            
               todėl Reglamento (EB) Nr. 2074/2005 III priedo I skyrius turėtų būti atitinkamai iš dalies pakeistas;
            
         
               (8)
            
            
               kad valstybės narės galėtų pritaikyti savo metodus prie cheminio metodo, biologinis tyrimo metodas toliau gali būti naudojamas kaip pamatinis metodas iki 2018 m. gruodžio 31 d.;
            
         
               (9)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 2074/2005 III priedo I skyrius pakeičiamas taip:
   
      „I SKYRIUS
      PARALYŽIUOJANČIŲ KIAUKUTINIŲ NUODŲ (PSP) NUSTATYMO METODAS
      
               
                  1.
               
               
                  Paralyžiuojančių kiaukutinių nuodų (PSP) kiekis valgomose moliuskų dalyse (visas moliuskas ar atskira valgoma dalis) turi būti nustatomas taikant biologinio tyrimo metodą arba bet kurį kitą tarptautiniu mastu pripažintą metodą.
               
            
               
                  2.
               
               
                  Jeigu rezultatai užginčijami, pamatinis metodas yra vadinamasis Lawrence'o metodas, paskelbtas kaip AOAC oficialus metodas 2005.06 (Paralytic Shellfish Poisoning Toxins in Shellfish).“
               
            
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 139, 2004 4 30, p. 55.
   
   
      (2)  OL L 139, 2004 4 30, p. 206.
   
   
      (3)  2005 m. gruodžio 5 d. Komisijos reglamentas (EB) Nr. 2074/2005, nustatantis įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal Reglamentus (EB) Nr. 854/2004 ir (EB) Nr. 882/2004, nukrypstantis nuo Reglamento (EB) Nr. 852/2004 bei iš dalies keičiantis Reglamentus (EB) Nr. 853/2004 ir (EB) Nr. 854/2004 (OL L 338, 2005 12 22, p. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Ataskaitos 56 punktas.